Javaslat A TANÁCS HATÁROZATA a Grönland kimberleyi folyamat tanúsítási rendszerében való részvételét lehetővé tevő szabályok és eljárások meghatározásáról /* COM/2013/0429 final - 2013/0201 (CNS) */





INDOKOLÁS 1. A JAVASLAT HÁTTERE E javaslat célja, hogy lehetővé tegye Grönland részvételét a kimberleyi folyamat tanúsítási rendszerében az Európai Unióval folytatott együttműködésén keresztül. A javaslatban ismertetett rendszer lehetővé tenné a nyers gyémántoknak az Unió területére és a tanúsítási rendszer más részes feleinek területére irányuló kivitelét Grönlandról, feltéve, hogy a nyers gyémántok összes behozatalát és kivitelét az uniós hatóságok a nyers gyémántok nemzetközi kereskedelmében a kimberleyi folyamat tanúsítási rendszere végrehajtásáról szóló 2368/2002/EK rendeletben meghatározott szabályoknak megfelelően ellenőrizték, és a kiviteleket illetően tanúsították. Ez a társulás erősítené a gazdasági kapcsolatokat az Európai Unió és Grönland között a gyémántipar területén, és különösen Grönland számára lehetővé tenné gazdasági fejlődésének előmozdítása érdekében nyers gyémántok kivitelét, melyeket az tanúsítási rendszer céljaiból kiállított európai uniós tanúsítvány kísér. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI Grönland és Dánia egyetért a javaslatban ismertetett megközelítéssel és vállalja, hogy átülteti és végrehajtja a Grönlandra alkalmazandó jogszabályokban a 2368/2002/EK rendeletnek a nyers gyémántok behozatalára és kivitelére vonatkozó feltételekre és alakiságokra, az Unión keresztüli és valamely nem uniós részes fél területére történő továbbszállításra, az Unió – ideértve Grönlandot – kimberleyi folyamat tanúsítási rendszerben való részvételére, a megfelelő gondosságra vonatkozó kötelezettségekre, a szabályok megkerülése elleni fellépésre, az információcserére és az ilyen rendelkezéseknek való megfelelés biztosítására vonatkozó rendelkezéseit. 3. A JAVASLAT JOGI ELEMEI A tanácsi határozat jogalapja az EUMSZ 203. cikke. Az ezen tanácsi határozatra irányuló javaslat szorosan kapcsolódik a 2368/2002/EK rendelet módosításához, mely kiterjeszti az Unió területét Grönland területére is a kimberleyi folyamat tanúsítási rendszere céljaiból. Következésképpen Grönland nem engedélyezheti az olyan nyers gyémántok behozatalát vagy kivitelét, amelyek nem rendelkeznek érvényes kimberleyi folyamat (KF) tanúsítvánnyal. Ez lehetővé teszi Grönland számára nyers gyémántok kivitelét harmadik országokba, amennyiben a nyers gyémántokat az Európai Unió kimberleyi folyamat tanúsítványa kíséri. Harmadik országokból Grönland területére való behozatal esetében a nyers gyémántokat és a kísérő tanúsítványt először igazolás céljából meg kell küldeni az Európai Unió kimberleyi folyamat tanúsítványaival foglalkozó hat hatósága egyikének. A tanácsi határozatra irányuló javaslat meghatározza a nyers gyémántok Unió és Grönland közötti mozgására irányadó különös szabályokat arra vonatkozóan, ha a rendeltetési hely az Unió vagy Grönland, vagy arra vonatkozóan, ha a nyers gyémántokat ezután az Unióból egy harmadik országba exportálják. Mindegyik esetben a nyers gyémántok Grönland vagy az Unió területére való behozatalára vagy az onnan történő kivitelre vonatkozó legfontosabb követelmények a következők: (1) a gyémántokat vagy a) egy olyan dokumentumnak (vagy annak az uniós hatóság által érvényesített másolatának) kell kísérnie, amely tanúsítja, hogy a gyémántokat Grönlandon bányászták, vagy b) a kimberleyi folyamat tanúsítvány uniós hatóság által érvényesített másolata, és (2) a nyers gyémántokat jogosulatlan felnyitás ellen védett csomagolásban kell szállítani. A Grönlandon bányászott vagy kifejtett nyers gyémántok – amennyiben korábban nem exportálták azokat valamely harmadik országba – behozhatók az Unió vámterületére a grönlandi hatóságok által kiállított bizonyító dokumentum kíséretében. Ezeket a szállítmányokat az Unió vámterületére való belépéskor az Unió hatóságának ellenőriznie kell, és az e hatóság által kiállított tanúsítvány másolatát mellékelni kell az Unió vámterülete és Grönland közötti szállítmányokhoz, hogy a későbbiekben mozoghassanak a két terület között. A nyers gyémántok harmadik országokba és onnan történő exportja tekintetében Grönland csak akkor importálhat vagy exportálhat nyers gyémántokat, ha azokat először az Unió egyik hatóságához szállítják EU kimberleyi folyamat tanúsítvány kiállítása, vagy a kimberleyi folyamat más részes fele kimberleyi folyamat tanúsítványának igazolása céljából. Amennyiben Grönlandon bányászott vagy kifejtett nyers gyémántokat harmadik országba exportáltak, azok visszatérésüket követően ugyanazon szabályok szerint mozoghatnak az Unió és Grönland között, amelyek az Unióba importált minden más nyers gyémántra vonatkoznak. 2013/0201 (CNS) Javaslat A TANÁCS HATÁROZATA a Grönland kimberleyi folyamat tanúsítási rendszerében való részvételét lehetővé tevő szabályok és eljárások meghatározásáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 203. cikkére, tekintettel az Európai Bizottság javaslatára, a jogalkotási aktus tervezetének a nemzeti parlamentek számára való megküldését követően, tekintettel az Európai Parlament véleményére[1], különleges jogalkotási eljárás keretében, mivel: (1) Az Európai Unió a nyers gyémántok nemzetközi kereskedelmében a kimberleyi folyamat tanúsítási rendszerének részes fele. Részes félként biztosítania kell, hogy az Unió területére behozott vagy onnan kivitt minden egyes nyersgyémántszállítmányt kimberleyi folyamat tanúsítvány kísérje. (2) A nyers gyémántok nemzetközi kereskedelmében a kimberleyi folyamat tanúsítási rendszere végrehajtásáról szóló 2368/2002/EK tanácsi rendelet[2] létrehozza a nyers gyémántok tekintetében a tanúsítás, valamint az import- és exportszabályozás uniós rendszerét a kimberleyi folyamat tanúsítási rendszerének végrehajtása céljaiból. (3) Grönland nem része az Unió területének, de szerepel a Szerződés II. mellékletében található, a tengerentúli országokat és területeket tartalmazó listán. A Szerződés 198. cikkének megfelelően a tengerentúli országok, illetve területek és az Unió közötti társulás célja a tengerentúli országok, illetve területek gazdasági és társadalmi fejlődésének az előmozdítása, valamint szoros gazdasági kapcsolatok létrehozása közöttük és az Unió egésze között. (4) Dánia és Grönland kérte Grönland részvételének lehetővé tételét a kimberleyi folyamat tanúsítási rendszerében az Európai Unióval folytatott együttműködésén keresztül. Ez a társulás erősítené a gazdasági kapcsolatokat az Európai Unió és Grönland között a gyémántipar területén, és különösen Grönland számára lehetővé tenné gazdasági fejlődésének előmozdítása érdekében nyers gyémántok kivitelét, melyeket az Európai Unió tanúsítási rendszer céljaiból kiállított tanúsítványa kísér. (5) Ezért Grönlandon a nyers gyémántokkal való kereskedelmet a nyers gyémántok nemzetközi kereskedelmében a kimberleyi folyamat tanúsítási rendszerének végrehajtására vonatkozó uniós szabályok szerint kell folytatni. Ennek megfelelően a 2368/2002/EK rendelet hatályát ki kell terjeszteni Grönland területére a tanúsítási rendszer céljából. (6) Grönland a kimberleyi folyamat tanúsítási rendszer más részes feleinek csak azt követően exportálhat nyers gyémántokat, hogy azokat a 2368/2002/EK rendelet III. mellékletében szereplő uniós hatóság tanúsította. Az uniós hatóságoknak ellenőrizniük kell a Grönlandra irányuló nyersgyémántimportokat is. (7) Annak érdekében, hogy Grönlandon a nemzetközi nyersgyémánt-kereskedelem az Unión belüli kereskedelemre vonatkozó szabályoknak megfelelően történjen, Grönlandnak át kell ültetnie és végre kell hajtania a 2368/2002/EK rendelet vonatkozó rendelkezéseit a grönlandi nemzeti jogba e határozat alkalmazásának lehetővé tétele érdekében, ELFOGADTA EZT A HATÁROZATOT: 1. cikk Tárgy és hatály E határozat állapítja meg Grönlandnak a 2368/2002/EK rendeletben meghatározott, a nyers gyémántokra vonatkozó tanúsítási, valamint import- és exportszabályozási rendszerben való részvételére vonatkozó általános szabályokat és feltételeket. E célból a határozat meghatározza a kimberleyi folyamat tanúsítási rendszerének alkalmazására vonatkozó szabályokat és eljárásokat a Grönlandra importált vagy onnan az Unióba vagy a tanúsítási rendszer nem uniós részes felei területére exportált nyers gyémántok tekintetében. 2. cikk Fogalommeghatározások E határozat alkalmazásában az alábbi fogalmak alkalmazandók: a) „részes fél” a 2368/2002/EK rendelet 2. cikkének c) pontjában meghatározott „részes fél”, b) „uniós hatóság” a 2368/2002/EK rendelet 2. cikkének f) pontjában meghatározott „közösségi hatóság”, c) „uniós tanúsítvány” a 2368/2002/EK rendelet 2. cikkének g) pontjában meghatározott „közösségi tanúsítvány”. 3. cikk Általános szabályok (1) Grönland biztosítja, hogy átülteti és végrehajtja a Grönlandra alkalmazandó jogszabályokban a 2368/2002/EK rendeletnek a nyers gyémántok behozatalára és kivitelére vonatkozó feltételekre és alakiságokra, az Unión keresztüli, valamely nem uniós részes fél területéről, illetve területére történő továbbszállításra, az Unió – ideértve Grönlandot – kimberleyi folyamat tanúsítási rendszerben való részvételére, a megfelelő gondosságra vonatkozó kötelezettségekre, a szabályok megkerülése elleni fellépésre, az információcserére és az ilyen rendelkezéseknek való megfelelés biztosítására vonatkozó rendelkezéseit. (2) Grönlandnak ki kell jelölnie a 2368/2002/EK rendelet vonatkozó rendelkezéseinek a saját területükön történő végrehajtásáért felelős hatóságokat és a kijelölésről, valamint az e hatóságok elérhetőségeiről tájékoztatnia kell a Bizottságot. 4. cikk Grönlandon bányászott vagy kifejtett nyers gyémántok Unióba történő behozatala (1) Grönlandon bányászott vagy kifejtett nyers gyémántok csak akkor importálhatók az Unióba, ha: a) a nyers gyémántokat a (2) bekezdésben említett bizonyító dokumentum kíséri, b) a nyers gyémántokat jogosulatlan felnyitás ellen védett csomagolásban tárolják, és a kivitelkor elhelyezett zárak érintetlenek, c) a bizonyító dokumentum világosan meghatározza azt a szállítmányt, amelyre vonatkozik, d) a nyers gyémántokat korábban nem exportálták nem uniós részes fél területére. (2) Annak érdekében, hogy lehetővé váljon Grönlandon bányászott vagy kifejtett nyers gyémántok Unióba történő behozatala, a II. mellékletben szereplő grönlandi illetékes hatóság (a továbbiakban: a grönlandi hatóság) kérésre az I. mellékletben meghatározott követelményeknek megfelelő bizonyító dokumentumot állít ki. (3) A grönlandi hatóság eljuttatja a bizonyító dokumentumot a kérelmező részére, és másolatát három évig megőrzi adatnyilvántartás céljából. (4) Az (1) bekezdésben említett nyers gyémántok 2913/92/EGK tanácsi rendelet[3] szerinti szabad forgalomba bocsátására vonatkozó vámáru-nyilatkozat az ezen cikk (2) bekezdése szerint kiállított bizonyító dokumentum 2368/2002/EK rendelet III. mellékletében szereplő uniós hatóság (a továbbiakban: az uniós hatóság) általi igazolását követően fogadható el. Ennek érdekében a Grönlandon bányászott vagy kifejtett nyers gyémántokat tartalmazó csomagot az Unió területére történő behozatalkor késedelem nélkül meg kell küldeni igazolás céljából a megfelelő uniós hatóságnak. (5) Ha az uniós hatóság megállapítja, hogy teljesülnek az (1) bekezdés feltételei, ezt az eredeti bizonyító dokumentumon megerősíti, és az importőrt ellátja e bizonyító dokumentum hitelesített és nem hamisítható másolatával. Ezt az igazoló eljárást a bizonyító dokumentum benyújtását követő 10 munkanapon belül el kell végezni. (6) A Grönlandról nyers gyémántokat importáló tagállamnak kell biztosítania a nyers gyémántok megfelelő uniós hatóságnak való megküldését. Az exportőr felel a nyers gyémántok megfelelő szállításáért és annak költségeiért. (7) Amennyiben kétségek merülnek fel a (2) bekezdésnek megfelelően kiállított bizonyító dokumentum hitelességével vagy helytállóságával kapcsolatban, vagy további információra van szükség, a vámhatóságoknak kapcsolatba kell lépniük a grönlandi hatósággal. (8) Az uniós hatóságnak az igazolás céljából benyújtott, a (2) bekezdés szerint előírt bizonyító dokumentumok eredeti példányát legalább három évig meg kell őriznie. Az eredeti bizonyító dokumentumokat a Bizottság vagy a Bizottság által kijelölt személyek vagy testületek rendelkezésére kell bocsátani, különösen abból a célból, hogy megválaszolják a kimberleyi folyamat tanúsítási rendszere keretén belül felmerülő kérdéseket. 5. cikk Grönlandon bányászott vagy kifejtett nyers gyémántok Unióba történő későbbi behozatala A 4. cikk rendelkezéseinek sérelme nélkül Grönlandon bányászott vagy kifejtett nyers gyémántok akkor importálhatók az Unióba, ha: a) a nyers gyémántokat korábban jogszerűen újra exportálták az Unióból Grönlandra, b) a nyers gyémántokat a 4. cikk (2) bekezdésében említett bizonyító dokumentum hitelesített és nem hamisítható másolata kíséri, melyet az uniós hatóság a 4. cikk (5) bekezdése szerint érvényesített, c) a nyers gyémántokat jogosulatlan felnyitás ellen védett csomagolásban tárolják, és a kivitelkor elhelyezett zárak érintetlenek, d) a bizonyító dokumentum világosan meghatározza azt a szállítmányt, amelyre vonatkozik, e) a nyers gyémántokat korábban nem exportálták nem uniós részes fél területére. 6. cikk Nyers gyémántok egyéb behozatala Grönlandról az Unióba A 4. és az 5. cikk rendelkezéseinek sérelme nélkül nyers gyémántok akkor importálhatók Grönlandról az Unióba, ha: a) a nyers gyémántokat korábban jogszerűen exportálták az Unióból Grönlandra, b) a nyers gyémántokat a 9. cikk b) pontjában meghatározott tanúsítvány kíséri, c) a nyers gyémántokat jogosulatlan felnyitás ellen védett csomagolásban tárolják, és a részes fél által a kivitelkor elhelyezett zárak érintetlenek, d) a tanúsítvány világosan meghatározza azt a szállítmányt, amelyre vonatkozik. 7. cikk Nyers gyémántok kivitele Grönlandról más részes felek területére (1) Nyers gyémántok csak akkor exportálhatók Grönlandról nem uniós részes felek területére, ha: a) a nyers gyémántokat első alkalommal jogszerűen importálták Grönlandról az Unióba a 4. cikk (1) bekezdésének, az 5. cikknek vagy a 6. cikknek megfelelően, b) a nyers gyémántokat az Unióba történő behozatalkor igazolás céljából uniós hatóságnak küldték meg, c) a nyers gyémántokat az uniós hatóság által kiállított és érvényesített megfelelő uniós tanúsítvány kíséri, d) a nyers gyémántokat jogosulatlan felnyitás ellen védett csomagolásban tárolják, melyeket a 2368/2002/EK rendelet 12. cikkének megfelelően zártak le. (2) Az uniós hatóság, amelynek a Grönlandról az Unióba importált nyers gyémántokat igazolás céljából megküldték, állítja ki az ilyen gyémántok exportőre számára az uniós tanúsítványt a 2368/2002/EK rendelet 12. cikkének megfelelően. (3) A Grönlandról nyers gyémántokat importáló tagállamnak kell biztosítania a nyers gyémántok megfelelő uniós hatóságnak való megküldését. (4) Az exportőr felel a nyers gyémántok megfelelő szállításáért és annak költségeiért. 8. cikk Grönlandon bányászott vagy kifejtett nyers gyémántok re-exportja az Unióból Grönlandra Grönlandon bányászott vagy kifejtett nyers gyémántok akkor re-exportálhatók Grönlandra az Unióból, ha: a) a nyers gyémántokat első alkalommal jogszerűen importálták Grönlandról az Unióba a 4. cikk (1) bekezdésének, az 5. cikknek vagy a 6. cikknek megfelelően, b) a nyers gyémántokat a 4. cikk (2) bekezdésében említett bizonyító dokumentum hitelesített és nem hamisítható másolata kíséri, melyet az uniós hatóság a 4. cikk (5) bekezdése szerint érvényesített, c) a nyers gyémántokat jogosulatlan felnyitás ellen védett csomagolásban tárolják, és a kivitelkor elhelyezett zárak érintetlenek, d) a b) pontban említett dokumentum világosan meghatározza azt a szállítmányt, amelyre vonatkozik, e) a nyers gyémántokat korábban nem exportálták nem uniós részes fél területére. 9. cikk Nyers gyémántok más részes felek területéről való egyéb behozatala Grönlandra A 8. cikk rendelkezéseinek sérelme nélkül nyers gyémántok akkor exportálhatók az Unióból Grönlandra, ha: a) a nyers gyémántokat első alkalommal jogszerűen importálták az Unióba nem uniós részes fél területéről, a 2368/2002/EK rendelet II. fejezetének rendelkezéseinek megfelelően, b) a nyers gyémántokat az igazolt tanúsítvány hitelesített és nem hamisítható másolata kíséri, a 2368/2002/EK rendelet 5. cikke (1) bekezdésének a) pontjának megfelelően, c) a nyers gyémántokat jogosulatlan felnyitás ellen védett csomagolásban tárolják, és a kivitelkor elhelyezett zárak érintetlenek, d) a b) pontban említett dokumentum világosan meghatározza azt a szállítmányt, amelyre vonatkozik. 10. cikk Jelentéstétel (1) A grönlandi hatóság a Bizottságnak havonta jelentést küld a 4. cikk (2) bekezdése szerint kiállított valamennyi bizonyító dokumentumról. (2) A jelentésnek minden egyes bizonyító dokumentum tekintetében legalább a következő adatokat kell tartalmaznia: a) a bizonyító dokumentum egyéni sorozatszáma, b) a II. mellékletben szereplő kiállító hatóság neve, c) a kiállítás dátuma, d) az érvényesség lejártának időpontja; e) származási ország, f) a HR kód (kódok); g) a karátsúly; h) az érték (becsült érték). 11. cikk Ez a határozat az Európai Unió Hivatalos Lapjában való kihirdetését követő 20. napon lép hatályba. A határozat attól a naptól kezdve alkalmazandó, hogy Grönland bejelentette a Bizottságnak, hogy a nemzeti jogban végrehajtotta a módosított 2368/2002/EK rendelet vonatkozó rendelkezéseit, melyek lehetővé teszik Grönland részvételét a kimberleyi folyamat tanúsítási rendszerben. Kelt Brüsszelben, a Tanács részéről az elnök I. MELLÉKLET A 4., 5., 8. és 10. cikkben említett bizonyító dokumentum A 4., 5., 8. és 10. cikkben említett bizonyító dokumentumnak legalább a következő adatokat kell tartalmaznia: a) egyéni sorozatszám, b) a kiállítás dátuma, c) az érvényesség lejártának időpontja; d) a II. mellékletben meghatározott kiállító hatóság neve, aláírása és bélyegzője, e) származási ország (Grönland), f) a HR kód (kódok); g) a karátsúly; h) az érték (becsült érték); i) az exportőr és a címzett megnevezése. II. MELLÉKLET Grönland 3. cikk (2) bekezdésében, a 4. és a 10. cikkben említett illetékes hatósága Bureau of Minerals and Petroleum Imaneq 1A 201, P.O. Box 930, 3900 Nuuk, Greenland Tel: (+299) 34 68 00 - Fax: (+299) 32 43 02 - E-mail: bmp@nanoq.gl [1] HL C […], […], […] o. [2] HL L 358., 2002.12.31., 28. o. [3] HL L 302., 1992.10.19., 1. o.